یمن کې د واده پر مراسمو بمباري شوی 
لږ تر لږه ۱۵ ملکي خلک په بمبارۍ کې وژل شوي او ۲۵ نور ټپیان شوي خو سعودي چارواکو تر اوسه پړه نده منلي.
په یمن کې عیني شاهدان او چارواکي وايي چې د واده په مراسمو باندې په هوايي برید کې لږترلږه ۱۵ کسان وژل شوي دي او ۲۵ نور ټپیان شوي دي. دغه برید، چې شک کیږي سعودي الوتکو کړی وي، د چهارشنبې په ورځ ناوخته د یمن ذمار په ولایت کې د سنبان په سیمې کې پر یو کور وشو. دغه سیمه د حوثي وسله والو په لاس کې ده. څو میاشتې کیږي چې سعودي عربستان په حوثي وسله والو باندې هوايي بریدونه کوي. د سعودي په مشری ایتلاف د پيښه په اړه سمدستې څه نه دې ویلي. خو، د سعودي په مشرۍ ایتلاف په مکرره توګه په دې تورن شوی دی چې په یمن کې یې خونړی بریدونه کړي دي. ملګروملتونو ویلي دي چې د هوايي بریدونو د پيلیدو راهیسې، چې شپږ میاشتې یې کیږي، په یمن کې ۱۱۰۰ ملکیان وژل شوي دي. دغه په تیرو لسو ورځو کې دوهم ځل دی چې د سعودي په مشری ایتلاف په دې تورنیږي چې په واده یې بمباري کړې ده. د سعودي عربستان په مشرۍ ایتلاف کې نهه عربي هیوادونه شامل دي. دغه ایتلاف چې امریکا یې ملاتړ کوي د مارچ په میاشتې کې خپل بریدونه پيل کړل. د جنوري په میاشتې کې حوثي یاغیانو د یمن پایتخت صنعا ونیوله.